Το ΔΙΧΗΝΕΤ στο κέντρο των διεθνών εξελίξεων για την Εκπαίδευση για την Αειφόρο Ανάπτυξη

**Μιχαήλ Σκούλλος**1,2

# 1Εθνικό και Καποδιστριακό Πανεπιστήμιο Αθηνών, Τμήμα Χημείας, Έδρα και Δίκτυο UNESCO για τη Διαχείριση και την Εκπαίδευση για την Αειφόρο Ανάπτυξη στη Μεσόγειο, 2ΠΜΣ ΔιΧηΝΕΤ-ΕΑΑ, Τμήμα Χημείας, ΕΚΠΑ

Το 2011 στο Τμήμα Χημείας του ΕΚΠΑ ιδρύθηκε η «Έδρα και το Δίκτυο UNESCO για τη Διαχείριση και την Εκπαίδευση για την Αειφόρο Ανάπτυξη στη Μεσόγειο», με κύριους συμβάλλοντες το Εργαστήριο Χημείας Περιβάλλοντος, το Μεσογειακό Γραφείο Πληροφόρησης για το Περιβάλλον, τον Πολιτισμό και την Αειφόρο Ανάπτυξη (MIO-ECSDE) και το εκπαιδευτικό του δίκτυο MEdIES (Mediterranean Education Initiative on Environment and Sustainability), που σήμερα περιλαμβάνει περί τους 6000 εκπαιδευτικούς από όλη τη Μεσόγειο, το Δίκτυο των Πανεπιστημίων/Mediterranean Universities Network for Education for Sustainable Development (MedUnNet), το Μεσογειακό Σκέλος της Παγκόσμιας Σύμπραξης για το Νερό (Global Water Partnership-Mediterranean (GWP-Med) και άλλα Δίκτυα. Η πλούσια αυτή δράση βρίσκεται σε άμεσο συσχετισμό με το ΠΜΣ ΔιΧηΝΕΤ-ΕΑΑ, στους μεταπτυχιακούς φοιτητές του οποίου εξασφαλίζεται άμεση, ασφαλής και αποτελεσματική εκπαίδευση, στην οποία μεταφέρονται και εντάσσονται όλα τα νέα επιτεύγματα αλλά και οι σύγχρονοι προβληματισμοί γύρω από τα θεμελιώδη ζητήματα περιβαλλοντικής προστασίας, ανάπτυξης και εκπαίδευσης. Η στενή σχέση μεταξύ των ελληνικών και των διεθνών δράσεων της Έδρας σε εκπαιδευτικά και επιστημονικά θέματα στους τομείς έρευνας και διδασκαλίας συνέβαλαν αποφασιστικά στη διαμόρφωση και εφαρμογή περιβαλλοντικών και εκπαιδευτικών πολιτικών, με την ευρύτερη έννοιά τους, σε παγκόσμιο, ευρωπαϊκό, μεσογειακό, εθνικό και τοπικό επίπεδο. Οι μεταπτυχιακοί φοιτητές του ΠΜΣ ΔιΧηΝΕΤ-ΕΑΑ ενημερώνονται διεξοδικά και τους παρέχεται η ευκαιρία να παρακολουθούν και να μετέχουν από την αρχή σε όλες τις φάσεις ωρίμανσης των σχετικών εκπαιδευτικών εξελίξεων από τον σχεδιασμό και την πιλοτική ή και ευρεία εφαρμογή μέχρι και τη θεσμοθέτηση.

Στην παρούσα εργασία περιγράφονται συνοπτικά τα σημαντικότερα, σχετικά με την εκπαίδευση, αποτελέσματα αυτής της πορείας που περιλαμβάνει:

* τον συντονισμό της διάρθρωσης και υιοθέτησης της Μεσογειακής Στρατηγικής για την Εκπαίδευση για την Αειφόρο Ανάπτυξη από σημαντικά υπουργικά μεσογειακά όργανα, όπως η «Ένωση για τη Μεσόγειο» και η «Επιτροπή Αειφόρου Ανάπτυξης» στο πλαίσιο της Συνθήκης της Βαρκελώνης
* τον ηγετικό συντονιστικό ρόλο σε θέματα πολιτικών Εκπαίδευσης για την Αειφόρο Ανάπτυξη σε παγκόσμιο επίπεδο της UNESCO GAP, ESD for 2030
* την επεξεργασία και υιοθέτηση από υπουργούς παιδείας και περιβάλλοντος της Μεσογείου δύο Σχεδίων Δράσης στο πλαίσιο εφαρμογής της Στρατηγικής ΕΑΑ (2016 και 2022)
* την εξειδικευμένη εκπαίδευση εκπαιδευτικών επί θεμάτων Εκπαίδευσης για την Αειφόρο Ανάπτυξη στις χώρες της Μεσογείου εντός Ευρωπαϊκής Ένωσης με βάση τα καινοτόμα προγράμματα Horizon 2020 CB/MEP, SWIM/Horizon 2020 και WES
* τη διοργάνωση θερινών και υβριδικών πανεπιστημίων από το 2012 μέχρι σήμερα
* τη δημιουργία του Προγράμματος Διαδικτυακών Μουσείων Νερού «HYDRIA» (<https://hydriaproject.info/en>)
* τη συγγραφή/παραγωγή/έκδοση πολύ μεγάλης σειράς εκπαιδευτικού υλικού σε ηλεκτρονική ή/και έντυπη μορφή
* τη διεξαγωγή πιλοτικών εκπαιδευτικών προγραμμάτων για νερό, αστικά απορρίμματα, θαλάσσια απορρίμματα, πλαστικά μιας χρήσης, μεσογειακή διατροφή, αειφορική κατανάλωση, κλιματική αλλαγή κ.λπ.
* την κατάρτιση και υιοθέτηση από τη Σύνοδο των Πρυτάνεων της Χάρτας Αειφορίας των Ελληνικών Πανεπιστημίων και την ανάθεση προώθησής της στα Ελληνικά ΑΕΙ και πολλές άλλες σημαντικές δραστηριότητες που λεπτομερώς αναφέρονται στις εκθέσεις που υπέβαλε κεντρικά το ΕΚΠΑ μέσω Πρυτανείας προς την UNESCO.

Όλα τα ανωτέρω, τα οποία έχουν τη δυνατότητα να παρακολουθούν εκ του σύνεγγυς οι μεταπτυχιακοί φοιτητές του ΠΜΣ ΔιΧηΝΕΤ-ΕΑΑ, έχουν οδηγήσει στην ανάληψη από την Έδρα και το Δίκτυο, της ευθύνης για την επιστημονική και γραμματειακή υποστήριξη της Μεσογειακής Επιτροπής για την Εκπαίδευση για την Αειφόρο Ανάπτυξη στην οποία μετέχουν, πέραν των Μεσογειακών χωρών, οι Διεθνείς οργανισμοί UNESCO, UNECE, UNEP/MAP, UfM, LAS.